 अलस्टार र बुटवल युथ विजयी
प्रथम प्रदेशस्तरीय ट्वान्टी–ट्वान्टी क्रिकेट प्रतियोगिताअन्तर्गत मंगलबारको खेलमा अलस्टार क्रिकेट क्लब पाल्पा र बुटवल युथ रूपन्देहीले जित हात पारेका छन् । 
पाल्पा — प्रथम प्रदेशस्तरीय ट्वान्टी–ट्वान्टी क्रिकेट प्रतियोगिताअन्तर्गत मंगलबारको खेलमा अलस्टार क्रिकेट क्लब पाल्पा र बुटवल युथ रूपन्देहीले जित हात पारेका छन् ।  पहिलो खेलमा अलस्टार क्रिकेट क्लब पिप्लेले न्यु जनज्योति युवा क्लब रूपन्देहीलाई ४ विकेटले हराएको छ । टस हारेर ब्याटिङको निम्तो पाएको जनज्योतिले २० ओभरमा ९ विकेट गुमाएर ९४ रन जोडेको थियो । उसका लागि दीपेन्द्र अर्यालले १७, सुवास क्षेत्रीले १५ र सुजन न्यौपानेले १४ रन जोडेका थिए । अलस्टरका दीपक बस्यालले चार र शैलेन्द्र यादवले दुई विकेट लिए ।अलस्टारले ९.१ ओभरमा ६ विकेट गुमाएर विजयी लक्ष्य पार गरेको थियो । त्यसमा शैलेश श्रीवास्तवले २३, आदित्य त्रिपाठीले १७, अजय रसालीले १५ रनको योगदान गरेका थिए । जनज्योतिका सुशान रिजालले दुई विकेट लिए । चार विकेट लिएका अलस्टारका दीपक बस्याल म्यान अफ द म्याच भए ।दिनको दोस्रो खेलमा बुटवल युथले स्याङ्जा युनाइटेडलाई ६ विकेटले हरायो । टस जितेर ब्याटिङ गरेको स्याङ्जा १५.५ ओभरमा ५७ रनमै अलआउट भयो । त्यसमा मनोज गौतमले सर्वाधिक १२ रन जोडेका थिए । रामबहादुर थापा र जोय शर्माले १०–१० रन बनाएका थिए । प्रभावशाली बलिङ गरेका बुटवलका सचिन यादवले पाँच र याम थापाले दुई विकेट लिए ।बुटवलले ६.१ ओभरमै चार विकेट गुमाएर जित हात पारेको थियो । उसका मुलायम यादवले २१, सचिन यादवले १५ र मनु यादवले १२ रन बनाए । स्याङ्जाका वीरु गुरुङ र जोय शर्माले दुई–दुई विकेट लिए । बुटवल युथका सचिन यादव म्यान अफ द म्याच चुनिए ।बुधबार दमकडा जुनियर्स र पाल्पाली क्रिकेट क्लब तथा लुम्बिनी क्रिकेट क्लब कपिलवस्तु र रामपुर इस्लामिक युथ सोसाइटी पाल्पाबीच खेल हुँदैछ ।